text: Masser af plads til pedicure og intimbarbering
  02 september 2019 kl. 15.06
  Diva er en seks år gammel puddel, som er en af de første, der for lov at prøve Gitte Vestergaards nye, udvidede hundesalon med masser af plads til de firbenede.
  Pudlen Diva skal klippes. Tæven er stamkunde hos Gitte Vestergaard og er en af de første til at prøve Gitte Vestergaards nye hundesalon. 
  Der har nemlig været stort behov for mere plads. Den gamle salon var kun 25 kvadratmeter, men den nye salon er på 125 kvadratmeter.
  - Nu har vi endelig plads til hunde og flere ansatte. Og så kan vi nu også passe de hunde, der kommer langvejs fra, fortæller Gitte Vestergaard.
  Kæmpe behov for hundefrisør
  Divas ejer, Joan Damgaard, fortæller, det ofte har været svært at få en tid til klip hos Sønderjysk Hundesalon.
  Der kommer nemlig flere af de såkaldte allergi-venlige-hunde á la shitzu, pudler, havaneser, coton de tuléar og lignende, og som ikke taber pelsen - det giver mere arbejde til hundefrisøren. Noget Gitte Vestergaard kan nikke genkendende til.  
  - Den type hunde skal klippes jævnligt, så de ikke filtrer - ofte op til tre til fem gange om året, så vi har travlt.
  I den nye salon har Gitte to ansatte, og hun har plads til en ekstra hundefrisør, hvis det bliver nødvendigt. Desuden er der lavet et venterum, et baderum og en legeplads.
  
  Ingen dyr spændes fast
  Kærligheden til dyr er stor, og derfor bliver hundene ikke bundet fast, mens de får manicure, pedicure og intimbarbering.
  Gitte Vestergaard, hundefrisør, : "Vi har ingen galge, de fleste hunde sidder så fint, så der er ikke grund til at spænde dem fast."
  - Vi har ingen galge, de fleste hunde sidder så fint, så der er ikke grund til at spænde dem fast, så det gør vi aldrig, siger Gitte Vestergaard.
  Nu glæder Gitte sig til at komme rigtigt i gang i den nye salon, som mandag eftermiddag bliver officielt indviet med en reception for alle kunder.
  